Administraţia Prezidenţială transmite că în cadrul discuţiilor au fost abordate subiecte precum cooperarea în cadrul UE şi NATO, războiul din Ucraina sau dezvoltarea relaţiilor bilaterale.
"În cadrul întrevederii avute cu prim-ministrul Andrej Plenkovic, am discutat despre relaţiile bilaterale foarte bune dintre România şi Croaţia, despre modalităţile de a dezvolta schimburile economice, precum şi cooperarea în cadrul Uniunii Europene şi al NATO. Cu privire la războiul din Ucraina şi provocările globale, trebuie să asigurăm securitatea ca aliaţi NATO şi să menţinem unitatea UE", a precizat Iohannis, conform unei postări pe pagina de Facebook a Administraţiei Prezidenţiale.
În cadrul discuţiei cu ministrul leton al afacerilor externe, Iohannis a evidenţiat relaţiile bilaterale "excelente" şi viziunile similare asupra întăririi securităţii şi unităţii europene. Preşedintele român a subliniat importanţa unei forţe proeuropene puternice în viitorul Parlament European, în discuţia cu preşedintele Uniunii Creştin-Democrate din Germania (CDU), Friedrich Merz.